Nólsoy hoyrir til smáu oyggjarnar í Føroyum. Oyggin er 10 km² til víddar, og liggur umleið 5 km eystan fyri Tórshavn. Teir 20 minuttirnir, tað tekur at sigla úr Havn til Nólsoyar, eru 20 minuttir, har tú krevur at umstilla teg frá buldrandi býarlívinum til friðsæla bygdarlívið-tað er sum at koma í eina aðra verð at vitja oynna. Her eru fáir bilar millum húsini, og nærleikin við náttúruna kennist sum ein gáva, tú ikki visti av, at tú ynskti tær. Gongur tú frá kaiini, har Ternan leggur at, nakrar hundrað metrar norður-ella suðureftir, ert tú longu komin út um bøgarðarnar. Her valdar seyður og fuglur, og friðsælan í náttúruni. Kanska møtir tú einum fylgi av ferðafólki, sum við einum bygdarfólki sum leiðara eru farin á útferð til vitan á Borðuni, síggja heimsins størsta drunnhvítabýli ella okkurt heilt annað. Hevur tú hug at verða verandi longur, tá tað skýmir, og Ternan fer seinasta túrin til Havnar, eru góðir gistingarmøguleikar í Nólsoy. Set teg í samband við Kunningarstovuna í Nólsoy. Velur tú kortini at fara inn aftur á "meginlandið", gleða vit okkum longu at síggja teg eina aðru ferð.